Byretten satte tirsdag et foreløbigt punktum i den omfattende Hvepsebo-sag om menneskehandel og svindel i millionklassen. 21 personer er dømt.

Som sværmende hvepse har de lokket fattige rumænere til Danmark med løfter om en bedre fremtid. Men de dømte personer i Hvepsebo-sagen har ifølge politiet i stedet udstyret rumænerne med nye identiteter og udnyttet dem til omfattende dokumentfalsk, bedragerier og skatteunddragelse.

Tirsdag blev der sat et foreløbigt punktum for den retslige behandling af en af danmarkshistoriens mest omfattende sager om menneskehandel, bedrageri og omfattende skatteunddragelse for over 20 millioner kroner - Hvepsebo-sagen.

Sagen vedrører en ny form for international og grænseoverskridende kriminalitet, hvor svage og sårbare mennesker udnyttes i et organiseret kriminelt netværk Leder af Task Force Indbrud, politiinspektør Bent Isager-Nielsen

Det skete, da fem bagmænd i Retten i Glostrup blev fundet skyldige i at have lokket 18 rumænere til Danmark med løfter om arbejde og i stedet have brugt personernes identiteter til at snyde en række virksomheder og Skat. Fire personer blev dømt for menneskehandel.

Kendetegnet ved ransagninger og politiaktion

400 politifolk pustede med en omfattende politiaktion liv i Operation Hvepsebo tilbage i februar 2015.

Det var blandt andet i dette hus ved Stenlille, menneskesmuglere ifølge politiet gemte nogle af de fattige rumænere, som er blevet udsat for menneskehandlere i Operation Hvepsebo-sagen. Foto: Niels Ahlmann Olesen / Scanpix Denmark

Under aktionen ransagede politiet hele 62 adresser på Sjælland og Lolland-Falster, hvor de også fandt stakke af sygesikringskort og andre dokumenter.

Sygesikringskort fundet i bagmændenes lejlighed. Foto: TV 2 / TV 2

I forbindelse med aktionen blev 95 personer anholdt, hvoraf politiet vurderede, at 22 personer kunne sigtes for overtrædelse af straffelovens paragraf 262a omhandlende menneskehandel, bedrageri og dokumentfalsk. I alt 21 personer er i dag dømt i sagen.

Adskillige personer blev anholdt og lagt i håndjern under politiaktionen. Foto: TV 2 / TV 2

Forud den enorme politiaktion lå flere måneders efterforskningsarbejde, hvor det sjællandske politisamarbejde Task Force Indbrud (TFI) havde afdækket et omfattende kriminelt netværk.

Brugte identiteter til svindel

Netværket menes ifølge politiet at have transporteret rumænere til Danmark, installeret dem i huse og taget dem med til Borgerservice, hvor de fik NemID og cpr-nummer. Herefter brugte netværket ifølge politiet de menneskehandledes identiteter til at bedrage den danske stat, Skat, banker, långivere og almindelig handlende for betydelige pengesummer.

I klippet nedenfor kan du se TV 2 Nyhedernes indslag fra februar 2015. Artiklen fortsætter under indslaget.

Om efterforskningsarbejdet i Operation Hvepsebo har lederen af Task Force Indbrud, politiinspektør Bent Isager-Nielsen, tidligere udtalt:

- Efterforskningen i Hvepsebo-komplekset har været særdeles omfattende og kompliceret. Sagen vedrører en ny form for international og grænseoverskridende kriminalitet, hvor svage og sårbare mennesker efter politiets og anklagemyndighedens opfattelse udnyttes i et organiseret kriminelt netværk på tværs af flere lande.

Dansk politi har derfor samarbejdet ikke kun med Statsadvokaten for særlig økonomisk og international kriminalitet (SØIK), Udlændingestyrelsen, Center Mod Menneskehandel (CMM), Skat og Rigspolitiet - men også med rumænsk politi og statsanklager.

I marts i år førte det samarbejde til de første aktioner i Rumænien, hvor rumænsk politi ransagede 20 adresser. Politiet beslaglagde under aktionen mistænkelige dokumenter, it-udstyr og omkring 300.000 euro. Samtidig blev otte personer anholdt og sigtet for menneskehandel og for at have oprettet en kriminel organisation.

Alle sager anket til landsretten

Blandt de fem personer, som blev dømt herhjemme tirsdag, er den formodede hovedmand, en 47-årig syrer, idømt syv års fængsel for moms-og skattesvig og kendt skyldig i menneskehandel. I byretten fik han en tillægsbøde på 19 millioner kroner og blev – som de øvrige fire tiltalte i tirsdagens retssag - udvist af Danmark for bestandig.

Den 47-åriges nevø og tre rumænere, som også blev dømt tirsdag, fik mellem tre og fem års fængsel. Fire af de fem blev dømt for menneskehandel.

Det var sidste del af Hvepsebo-sagen, som Retten i Glostrup afsagde dom i tirsdag. Blot i denne del af den store sag, som tæller i alt fem såkaldte celler, har 79 personer - heraf 22 fra Rumænien - vidnet. Samtidig indgik intet mindre end 33.000 siders bevismateriale og mere end 600 aflyttede telefonsamtaler i sagen.

Yderligere 16 personer er allerede dømt i byretten i Hvepsebo-sagen, der skriver retshistorie, idet straffelovens paragraf 262a, som personerne er tiltalt og dømt efter, aldrig tidligere har været taget i brug.

40 personer lokket til landet

Ifølge poltiet har i alt 40 personer været ofre for organisationens menneskehandel, og i alt 21 personer er nu dømt i Hvepsebo-sagen, som indtil videre tæller tre retssager kørt i byretten i Hillerød, Lyngby og Glostrup.

Alle tre sager i Hvepsebo-sagen er anket og afventer nu landsrettens afgørelse.

Anklagemyndigheden har efterforsket Operation Hvepsebo som fem celler og inddelt den i tre særskilte retssager:

Anklager: Grov og kynisk kriminalitet

Anklager i tirsdagens sag i Glostrup, Susanne C. Andersen, er tilfreds med byrettens afgørelse.

- Der er idømt hårde straffe for den her kriminalitet - netop på grund af den systematik, den grovhed og den kynisme, hvormed den er udført, og det kan vi kun være tilfredse med, siger hun til TV 2.

Hør anklager Susanne C. Andersen uddybe sine kommentarer til byrettens afgørelse i klippet nedenfor. Artiken fortsætter under klippet.

Ifølge forsvarer Niels Fjeldberg, der forsvarer en 27-årig rumæner i sagen, som i retten blev idømt fem års fængsel og ankede dommen, er der tale om forholdsvis hårde straffe.

- Straffeniveauet var en smule højere, end jeg havde forventet. Men set over de 54 dage, vi har været i retten, så skal der meget til at overraske mig, siger han til TV 2.

Hør flere kommentarer med forsvarer Niels Fjeldberg i klippet nedenfor. Artiklen fortsætter under.

OVERBLIK: Her er sagen om Operation Hvepsebo:​

I en enorm aktion ransagede politiet 25. februar 2015 62 adresser på Sjælland og Lolland-Falster for at afdække et formodet netværk af menneskehandlere og ofre for menneskehandel.

I alt anholdt politiet 95 mennesker. Størstedelen af de anholdte er ifølge politiet ofre, men en gruppe på 23 - bestående af rumænere, et par syrere og danskere - bliver retsforfulgt.

Politiet mener, at op mod 300 rumænere er blevet opsøgt i Rumænien af landsmænd og lokket med en bedre fremtid og arbejde i Danmark.

Bagmændene skal have transporteret dem hertil, installeret dem i huse og taget dem med til Borgerservice, hvor de fik NemID og cpr-nummer.

Efterfølgende skal bagmændene have frataget rumænerne de danske identitetspapirer og brugt deres identiteter til bedrageri af særlig grov beskaffenhed.

Samlet set mener anklagemyndigheden, at der er blevet svindlet for cirka 35-40 millioner kroner.

Kilder: Anklageskrifter, senioranklager Jette Malberg i Taskforce Indbrud, Anklagemyndigheden, Ritzau.